**Broșură informații studiu. (*informațiile prezentate se vor prezenta tuturor participanților la studiu)***

**Vă invităm să participați în studiul Sănătatea și Calitatea Vieții**

**E bine de știut**

* **Datele culese ne vor ajuta să aflăm care este nivelul calității vieții în țara noastră și dacă acesta este diferit pentru diferite persoane din zone diferite ale țării**
* **Participarea în studiu este voluntară, adică nu sunteți constrâns să participați. Decizia de a participa vă aparține, însă, prin contribuția dumneavoastră valoarea științifică a studiului nostru va crește.**
* **Puteți oricând să renunțați la participarea la studiu , fără nicio explicație.**
* **Vom folosi datele din studiu în scop științific și în beneficiul întregii societăți și nu în scop comercial**

**De ce se face acest studiu ?**

Pentru a afla cât de bine trăiesc romii și ce se poate face pentru a le îmbunătăți traiul.

**Care este scopul acestui studiu?**

Vrem să aflăm care este calitatea vieții romilor și dacă aceasta este diferită în funcție de locul în care trăiesc, de banii pe care îi au sau de câtă carte știu. De asemenea, vrem să aflăm dacă romii și restul populației din România trăiesc la fel de bine și dacă au aceeași calitate a vieții.

**Ce trebuie să fac dacă particip?**

Dacă vă hotărâți să participați, va trebui să completați o broșură cum că aţi fost informaţi şi sunteţi de acord să participați.

Apoi, va trebui să ne răspundeți la câteva întrebări referitoare la starea dumneavoastră de sănătate. De exemplu, vă vom ruga să ne indicați, pe o scală de la zero la o sută, cât de bună sau rea este starea dumneavoastră de sănătate.

După care, va trebui să ne răspundeți la câteva întrebări legate de vârsta dumneavoastră, religia sau originile dumneavoastră etnice, numărul de ani de școală, numărul de copii sau problemele de sănătate pe care le aveți. Vom folosi aceste informații pentru a înțelege pe ce anume pun accent romii când este vorba de calitatea propriei vieți și ce se poate face pentru a crește această calitate a vieții.

**Cât timp va dura studiul?**

Aceasta este singura noastră întrevedere care va dura aproximativ 15-20 de minute.

**Mi se va întâmpla ceva rău dacă particip?**

Nu, nu aveți nimic de pierdut sau de suferit dacă participați.

**Dar ceva bun ?**

Veți putea ajuta ca pe viitor romii să trăiască mai bine.

**De ce eu ?**

Pentru că avem nevoie de cât mai multe persoane pentru ca opțiunile exprimate în studiul nostru să fie cât mai apropiate de cele ale întregii țări. La fel ca dumneavoastră, și ele vor fi selectate aleatoriu (ca și când ar fi fost trase la sorți).

**Se va ști cine sunt dacă particip ?**

Nu, numele dumneavoastră nu va apărea pe nicăieri în niciuna din publicațiile sau rapoartele studiului. Nu va ști nimeni, nici măcar vecinii, că dumneavoastră ne-ați spus cutare sau cutare lucru. Răspunsurile dumneavoastră sunt secrete.

**Ce se va întâmpla cu datele?**

Datele obținute de la dumneavoastră vor fi prelucrate statistic și concluziile la care vom ajunge vor fi prezentate fără ca răspunsurile dumneavoastră să poată fi identificate. Rezultatele studiului vor fi comunicate în reviste de specialitate și la conferințe științifice. Nu vă vom informa personal despre acestea, dar le veti putea găsi prezentate pe scurt pe site-ul proiectului http://research.ncl.ac.uk/qolro/.

De asemenea, datele obținute de la dumneavoastră vor fi anonimizate și arhivate sub forma unei baze de date în repozitoriul de date Zenodo pentru a putea fi folosite pe viitor și de către alți cercetători. Identitatea dumneavoastră va fi mereu menținută secretă.

Numele, adresa și numărul dumneavoastră de telefon vor fi șterse după ce s-a efectuat verificarea operatorilor în vederea realizării interviului (în maxim 6 săptămâni de la realizarea interviului).

Dacă vă răzgândiți și nu doriți să folosim datele dumneavoastră, ne puteți comunica în scris acest lucru în cel mult două săptămâni de la realizarea interviului.

**Ce trebuie să știu cu privire la protecția datelor ?**

Atât Metro Media Transilvania cât și Universitatea din Newcastle vor fi responsabile pentru protecția și folosirea corectă a datelor dumneavoastră în conformitate cu Regulamentul (UE) 2016/679. Datele dumneavoastră vor fi întotdeauna prelucrate de către Metro Media Transilvania și Universitatea din Newcastle doar în acele cazuri în care prelucrarea este necesară pentru interesul public.

Dacă vă hotărâți să renunțați la participarea la studiu, Metro Media Transilvania și Universitatea din Newcastle vor păstra acele date pe care le-ați furnizat deja. Pentru a vă proteja drepturile, vor fi utilizate cât mai puține date cu caracter personal posibil.

Drepturile dumneavoastră în legătură cu datele cu caracter personal (de accesare, modificare, restricționare, ștergere sau portabilitate a datelor) se pot exercita doar în limita a 6 săptămâni de la realizarea interviului, după care nu va mai fi posibil să se identifice persoana de la care au fost obţinute anumite date întrucât numele, adresa și numărul dumneavoastră de telefon vor fi șterse.

În cazul în care doriți să aflați mai multe despre cum anume vom folosi datele furnizate de dumneavoastră puteṭi accesa pagina de internet <http://www.ncl.ac.uk/data.protection/PrivacyNotice> sau îi puteṭi contacta pe responsabilii cu protecṭia datelor:

* Anda Michile, 0264-444-777, [office@mmt.ro](mailto:office@mmt.ro) -, Metro Media Transilvania
* Maureen Wilkinson, [rec-man@ncl.ac.uk](mailto:rec-man@ncl.ac.uk), Universitatea din Newcastle

Dacă doriṭi să faceṭi o plângere în legătură cu modul în care utilizăm datele dumneavoastră cu caracter personal vă rugăm să îi contacṭi pe responsabilii cu protecṭia datelor care vor face tot posibilul să vă ajute:

* Anda Michile, 0264-444-777, [office@mmt.ro](mailto:office@mmt.ro) - Metro Media Transilvania
* Maureen Wilkinson, [rec-man@ncl.ac.uk](mailto:rec-man@ncl.ac.uk), Universitatea din Newcastle

Dacă nu sunteṭi mulṭumiṭi cu răspunsurile oferite de responsabilii cu protecṭia datelor puteṭi contacta:

* Autoritatea Naṭională de Supraveghere a Prelucrării Datelor cu Caracter Personal– datele de contact se găsesc la adresa [www.dataprotection.ro](http://www.dataprotection.ro).
* The Information Commissioner’s Office (ICO), Marea Britanie – datele de contact se găsesc la adresa https://ico.org.uk/

**Vreți să știți mai multe?**

Dacă vreți să știți mai multe despre studiu și concluziile sale, ne puteți suna la 0738.910.866 (Elena) sau ne puteți scrie la [sanatateasicalitateavietii@gmail.com](mailto:sanatateasicalitateavietii@gmail.com) sau puteți intra pe http://research.ncl.ac.uk/qolro/ .

**Ce mai trebuie să știți?**

Studiul nostru este realizat de către Metro Media Transilvania și Universitatea din Newcastle, Marea Britanie și a fost aprobat de către Comisia Națională de Bioetică din România și de către Comisia de Etică a Facultăṭii de Medicină din cadrul Comisiei de Etică pentru Cercetare a Universității din Newcastle. Comisia de Etică a Facultăṭii de Medicină a Universității din Newcastle este alcătuită din membri interni ai universității şi un membru extern. Studiul nostru a fost evaluat de către membrii Comisiei în condiții de imparțialitate și independență

Studiul nostru este finanțat de Comisia Europeană printr-o bursă post-doctorală „Marie Skłodowska-Curie”.

**Vă mulțumim că ați citit/ascultat informațiile de pe această broșură.**